《挽陈瘦云》
清代·林朝崧

仙人偷下紫清殿，手琢娲皇石为砚。千金买赋笔如飞，噫气生风笑成电。

巉绝海山碧四围，竹花不实凤苦饥。灵鳌顶上接何处，渺渺秦桥断此时。

呼天无路天知否？聊且佯狂托醇酒。爱看梨园舞羽衣，广寒桂树别来久。

三十四年春梦间，忽闻黄鹤呼子安。人生哀乐有何味？岁星虚位当早还。

玉棺白日当空堕，蝉蜕尘中脱缰锁。末法三灾水火风，茫茫浩劫应怜我。

神交方外久忘形，学到忘情却未能。拟待白杨秋月夜，绕坟来听唱诗声。

作者简介：林朝崧(1875-1915)，字俊堂，号痴仙，台湾彰化县雾峰乡人。林朝崧出身于武功之家，其父亲林利卿、族伯林文察、族兄林朝栋均是清朝同治、光绪年间颇有战功的将领。林朝崧作为栎社的发起人和首任理事，在台湾地方文学发展史上占有重要地位，被誉为“全台诗界泰斗”。